না খেতে পেয়ে এল্লি যখন প্রায় মৃত অবস্থায় তখন তাকে পাওয়া যায়। যে ক্যাম্পে এল্লির বোমা মারার কথা ছিল সেখান থেকে মোমো তাকে ড্রাইভ করে নিয়ে আসে। গল্পে ইউএসএইড এর একজন পরামর্শকও থাকে যাকে “মঙ্গলকারী” হিসেবে উল্লেখ করা হয়। যুদ্ধ-পরবর্তী অথবা যুদ্ধের সময়কার মুসলিম কিশোর-কিশোরীদের মানসিক অবস্থা নিয়ে তিনি একটি বই লিখছেন। এই ধরণের বিচিত্র আয়রনি ছাড়াও, উপন্যাস জুড়ে রয়েছে চিন্তা, আবেগ, অনুসন্ধান ও পর্যবেক্ষণ যা পড়ে আমি বারবার শব্দ করে হেসে উঠছিলাম যেমনটা হাসি পেয়েছিল হানিফ কুরেইশির “দ্য বুদ্ধ অফ সাবার্বিয়া” অথবা ফিলিপ রথের “পোর্টনইয়’স কমপ্লেইন্ট” পড়ার সময়। একই সাথে, মার্কিন মদদপুষ্ট যুদ্ধে একজন আরব অথবা আফগান মা অথবা ভাইয়ের হারানোর বেদনা থেকে শুরু করে আন্তর্জাতিক সাহায্য সংস্থার হাস্যকর কাজকর্ম এবং মার্কিন সৈনিক ও সাহায্য সংস্থার কর্মীদের মানবিক দিকগুলোও সম্পর্কেও আমাকে গভীরভাবে ভাবতে শেখায়।